Simulaattoriajon lisäämistä kokeillaan parhaillaan Trafin valvonnassa. Jos tulokset ovat lupaavia, on mahdollista, että simulaattoriajon osuutta lisätään ensi vuonna eduskuntakäsittelyyn tulevassa ajokortin suoritusvaatimuksia koskevassa lakiuudistuksessa.

Hallituksen norminpurkua koskeva tavoite on tarkoitus ulottaa myös ajokortin suoritusvaatimuksiin. Elokuussa alkaneessa, suoritusvaatimuksia koskevasssa uudistuksessa on tarkoitus keventää sääntelyä ja mahdollistaa vaihtoehtoiset opetustavat.

Kesällä myönnetyn kokeiluluvan avulla luvan saanut autokoulu voi opettaa simulaattorilla puolet liikenneajon kokonaismäärästä henkilöautokortin perusvaiheen opetuksessa.

Aiemmin on sallittu kolme tuntia simulaattoriopetusta, mutta kokeilulupa nostaa määrään kolminkertaiseksi eli yhdeksään tuntiin.

Trafin erityisasiantuntija Veijo Tuonosen mukaan kokeiluluvan taustalla on muun muassa etsiä keinoja, joilla voitaisiin laskea ajokortin hintaa ja siten mahdollistaa se entistä useammalle.

– Lisäksi simulaattorilla voidaan toistaa tiettyä tilannetta loputtomasti, kuten vaikkapa erilaisia keliolosuhteita, risteykseen ajamista, ohittamista tai eläinten kohtaamista tiellä. On paljon tilanteita, joita maantiellä ei ajo-opetuksen aikana tule vastaan.

Simulaattorin avulla esimerkiksi kesällä ajokortin hankkiva voi kokeilla liukkaalla ajamista.

"Ei mitään negatiivista"

Ideana simulaattoriajossa on, että opettaja on koko ajan paikalla, mutta hän voi ohjata kerralla useita oppilaita.

Isto Janhunen / Yle

– Kokeilulupa osui hyvään aikaan, sillä opetusuudistus on myös tapetilla. Kokeilun tuloksia voidaan punnita myös lainsäädäntötyössä ensi vuonna. Simulaattoriopetuksen kokeilulupa päättyy ensi vuoden toukokuussa.

Simulaattorikokeilusta ei vielä ole tiedossa kokemuksia, väliraportointi on vasta tekeillä.

– Puutteita siinä toki on, mutta myös ihan taatusti hyötyjä. Esimerkiksi pimeänajo simulaattorissa on ollut mahdollista jo vuosia, eikä siitä ole raportoitu mitään negatiivista. Tietenkään se ei vastaa autoa, koska niin sanottu pyllytuntuma puuttuu.

Kokeilulupa on myönnetty hakemuksesta autokoululle nyt toista kertaa: ensimmäinen koski virtuaaliopetusta, joka sittemmin on edennyt lainsäädäntöön saakka: virtuaaliopetuksen avulla oppilas voi osallistua teoriatunneille vaikkapa kotikoneelta.

– Tulokset siitä olivat niin hyviä, että sitä voidaan käyttää opetuksessa. Kokeiluluvan tarkoituksena on tarjota mahdollisuus kehittämisideoiden testaamiseen.

Digitalisaation hyödyt käyttöön

Kuljettajakoulutuksen sääntöjen uudistamista koskeva hankepäätös on jo hyväksytty liikenne- ja viestintäministeriössä. Osastopäällikkö Olli-Pekka Rantalan mukaan asiassa on tarkoitus edetä samaa tahtia kuin ammattipätevyyksiä tarkastelevan liikennekaariuudistuksen kanssa: ensi vuonna molemmat on tarkoitus saattaa eduskuntakäsittelyyn.

Isto Janhunen / Yle

Vaikka ajokorttilainsäädäntö liittyy likeisesti ammattipätevyyksiin, taustalla on myös halu miettiä toimia, jolla ajokortin kovaa hintaa voitaisiin alentaa.

– Opetus on meillä tällä hetkellä hyvin tiukasti säänneltyä. Nyt arvioidaan, voitaisiinko siihen sallia nykyistä enemmän väljyyttä.

Rantala ei ota uudistuksen yksityiskohtiin kantaa, mutta hänen mielestään opetusmenetelmien päivittämiseen liittyy myös digitalisaation entistä laajempi hyödyntäminen opetuksessa.

– Ilman muuta myös kansainvälisiä esimerkkejä haetaan.